Undirbúningsfundur fyrir Byggðaráðstefnu ungra Austfirðinga var haldinn á Borgarfirði eystra helgina 5. - 6. Nóvember . Markmið fundarins var að móta ráðstefnu sem áætlað er að fram fari á vordögum 2017 . Um 30 ungum Austfirðingum frá öllum byggðarkjörnum á starfssvæði SSA var boðið að taka þátt í fundinum . Á fundinum voru tvö erindi . Sigrún Blöndal , formaður SSA hélt erindið „ Komdu heim - eða ekki “ þar sem hún fjallaði um menntun og starfsmöguleika á Austurlandi í víðu samhengi og Ásta Hlín Magnúsdóttir , stjórnsýslufræðingur , hélt erindið „ Austurland þarf konur - Hvað þurfa konur ? “ þar sem hún fjallaði um kynjahalla og jafnréttismál . Að erindum loknum var haldinn þjóðfundur þar sem rætt var um skipulag áætlaðar ráðstefnu , kosti og galla Austurlands og framtíðarsýn fyrir fjórðunginn . Hér á eftir eru settar fram greinagóðar niðurstöður þjóðfundarins en fyrst er stiklað á stóru um helstu niðurstöður fundarins . Meðal málefna sem rædd voru á fundinum voru bættar vegasamgöngur og sátt í samgöngumálum á Austurlandi , mikilvægi flugsamgangna innanlands sem og út fyrir landssteinana , sjálfbærni og umhverfisvernd , deilihagkerfið , heilbrigðisþjónusta , húsnæðismál og nýsköpun . Fundurinn var mjög dýnamískur og metnaðarfullur og var hans helsta niðurstaða að stofna skyldi félag , hagsmunasamtök ungs fólks á Austurlandi . Ungt Austurland ! Tilnefnd var bráðabirgðastjórn félagsins sem mun sjá um að undirbúa formlega stofnun þess ; Ásta Hlín Magnúsdóttir ( formaður ) , Hákon Hildibrand , Margrét Árnadóttir , Gunnar Gunnarsson , Sigurður Borgar Arnaldsson .